národná rada slovenskej republiky

IV. volebné obdobie

N á v r h

Deklarácia Národnej rady Slovenskej republiky
o uznaní hladomoru rokov 1932 – 1933 na Ukrajine za genocídu

Predkladajú:		Materiál obsahuje:

Vladimír Palko	 	Návrh uznesenia NR SR
František Mikloško		Deklaráciu NR SR
Rudolf Bauer

Bratislava október 2007

NÁRODNÁ RADA SLOVENSKEJ REPUBLIKY
IV. volebné obdobie

NÁVRH

UZNESENIE
NÁRODNEJ RADY SLOVENSKEJ REPUBLIKY

z. ..............................  2007

k Deklarácii Národnej rady Slovenskej republiky o uznaní hladomoru rokov 1932 – 1933 na Ukrajine za genocídu

	Národná  rada  Slovenskej republiky

	s c h v a ľ u j e

Deklaráciu Národnej rady Slovenskej republiky o uznaní hladomoru rokov 
1932-1933 na Ukrajine za genocídu

Deklarácia

Národnej Rady Slovenskej republiky

Národná rada Slovenskej republiky,

vedomá si, že hladomor na Ukrajine v rokoch 1932-1933 bol vyvolaný totalitným politickým systémom na likvidáciu ukrajinských roľníkov,

uznávajúc, že v mene historickej pravdy, demokratického smerovania európskeho spoločenstva a budúceho predchádzania zločinom, spáchaným v minulosti totalitným režimom,

pokladá hladomor na Ukrajine v rokoch 1932-1933 za akt genocídy, spáchaný Stalinovým totalitným režimom proti ukrajinskému národu, ktorého nevinnými obeťami sa stalo takmer desať miliónov jeho príslušníkov.

Dôvodová správa

	V rokoch 1932-1933 sa stalo od sedem do desať miliónov ukrajinských roľníkov obeťami plánovaného hladu, umelo vyvolaného totalitným politickým systémom. Cieľom hladomoru bola masová likvidácia ukrajinských roľníkov a v mene sovietizácie krajiny potlačenie akéhokoľvek odporu proti kolektivizácii.

Tieto činy totalitného sovietskeho režimu majú podľa Konvencie OSN o predchádzaní a potrestaní zločinu genocídy zo dňa 9. decembra 1948 všetky znaky genocídy. 

Smerovanie Slovenskej republiky v rámci európskeho demokratického spoločenstva vyžaduje celospoločenské odsúdenie všetkých politických prejavov totalitného zmýšľania a činov, vrátane tých, ku ktorým došlo pred sedemdesiatimi piatimi rokmi v susednej Ukrajine. 

Aby sa v budúcnosti predišlo podobným zločinom, je nevyhnutné uvedomiť si skutočné príčiny tragédie ukrajinského národa pred sedemdesiatimi piatimi rokmi a uznať historickú pravdu, ktorú takmer polstoročie utajovali otvorení a tajní prívrženci stalinizmu. 

Vzhľadom na úlohu a postavenie Národnej rady Slovenskej republiky pri budovaní modernej demokratickej štátnosti Slovenskej republiky má veľký význam verejné vyjadrenie postoja k jednému z najhrôzostrašnejších zločinov spáchaných stalinským režimom. Deklarácia Národnej rady Slovenskej republiky o uznaní hladomoru rokov 1932-1933 na Ukrajine za genocídu je prejavom nášho stotožnenia sa s Rezolúciou č. 1481 (z roku 2006) Parlamentného zhromaždenia Rady Európy o nevyhnutnosti medzinárodného odsúdenia zločinov totalitných komunistických režimov, ktorá uvádza: „Medzinárodné spoločenstvo má morálnu povinnosť vyjadriť bezodkladne jasné stanovisko týkajúce sa zločinov spáchaných totalitnými komunistickými režimami“.

Hladomor rokov 1932-1933 uznali za genocídu parlamenty desiatich krajín, Austrálie, Argentíny, Gruzínska, Estónska, Talianska, Litvy, Kanady, Poľska, USA, Maďarska, čím vyjadrili svoj postoj k tomuto hanebnému činu.